TRUE ดอกเบี้ยกดทับ..!
ช่วงหลายปีที่ผ่านมาหุ้นบริษัท ทรู คอร์ปอเรชั่น จำกัด (มหาชน) หรือ TRUE เป็นที่คาดหวังและกังวลของนักลงทุนมาโดยตลอด
4 มี.ค. 2563

สำนักข่าวรัชดา
ช่วงหลายปีที่ผ่านมาหุ้นบริษัท ทรู คอร์ปอเรชั่น จำกัด (มหาชน) หรือ TRUE เป็นที่คาดหวังและกังวลของนักลงทุนมาโดยตลอด
คาดหวังว่า ผลประกอบการน่าจะดีขึ้น ดูได้จากจำนวนลูกค้าที่เพิ่มขึ้นต่อเนื่องจนแซงหน้า DTAC ขึ้นมาเป็นเบอร์ 2 ของตลาด เป็นรองแค่ค่าย AIS เท่านั้น..
แต่ก็มีความกังวลจากสิ่งที่เคยเป็นมาก่อนหน้านี้ คือ ต้นทุนทางการเงินที่เป็นตัวถ่วงกำไรของ TRUE มาอย่างต่อเนื่อง
จากความคาดหวังและกังวล ยังมีความกังวลต่อเนื่องไปยังงบปี 2562 ที่ล่าสุดปรากฏว่า กำไรสุทธิลดลง 19.9% อยู่ที่ 5,637 ล้านบาท จากปีก่อนที่มีกำไรสุทธิ 7,035 ล้านบาท และมีรายได้รวม 140,943 ล้านบาท ลดลง 13.4% จากปีก่อนที่มีรายได้รวม 162,773 ล้านบาท
ขณะที่รายได้จากธุรกิจโทรศัพท์มือถือเพิ่มขึ้น 6.7% อยู่ที่ 77,740 ล้านบาท โดยมีลูกค้าใหม่เพิ่มขึ้น 1.4 ล้านราย ส่งผลให้ฐานลูกค้ารวมขยับขึ้นมาเป็น 30.6 ล้านราย และมีส่วนแบ่งทางการตลาดเพิ่มขึ้นเป็น 33% ส่วนคู่แข่งอย่าง AIS มีสัดส่วน 45% และ DTAC มีสัดส่วน 22% ณ สิ้นปี 2562
สำหรับรายได้จากการให้บริการทรูออนไลน์อยู่ที่ 36,668 ล้านบาท เพิ่มขึ้น 0.1% หนุนโดยรายได้จากธุรกิจบรอดแบนด์ที่เพิ่มขึ้น 0.7% อยู่ที่ 25,904 ล้านบาท ส่วนรายได้จากการให้บริการทรูวิชั่นส์อยู่ที่ 12,014 ล้านบาท ลดลง 9.4%
ที่สำคัญยังบุ๊กกำไรพิเศษจากการขายสินทรัพย์เข้ากองทุนรวมโครงสร้างพื้นฐานโทรคมนาคมดิจิทัล หรือ DIF และขายเงินลงทุนใน DIF เข้ามาอีก…
แต่กำไรของ TRUE ก็ยังลดลง…มันน่าผิดหวังจริง ๆ
ตัวการหลักที่ยังเป็นแผลเป็นปรากฏในงบการเงินของ TRUE หนีไม่พ้นภาระต้นทุนทางการเงินที่ยังสูงปรี๊ด..อยู่ที่ 7,489  ล้านบาท เพิ่มขึ้น 40.6% จากปี 2561 อยู่ที่ 5,325 ล้านบาท
ซึ่งแทนที่ภาระต้นทุนการเงินต่อปีจะลดลง จากการยืดค่าไลเซนส์คลื่น 900 MHz (จากเดิม 5 ปี 4 งวด เป็น 10 ปี 10 งวด ซึ่งจะเป็นภาระระยะยาวแทน)…แต่ต้นทุนการเงินของ TRUE กลับสูงขึ้น..!!
กลายเป็นดอกเบี้ยกดทับกำไร..!!
ทำให้ความกังวลมีมากกว่าความหวัง เพราะมีต้นทุนค่าไลเซนส์ 5G เพิ่มขึ้นมา รวมถึงการลงทุน 5G ในปีนี้และปีถัด ๆ ไปตามเงื่อนไขของ กสทช.
นั่นหมายถึง TRUE อาจต้องไปกู้เงินเพิ่ม…กลายเป็นดินพอกหางหมู ที่จะไปกดดันงบการเงินของ TRUE ต่อไป
ขณะที่ ณ สิ้นปี 2562 TRUE มียอดขาดทุนสะสมที่ยังไม่ได้จัดสรรสูงถึง 33,630 ล้านบาท
ทำให้สถานการณ์ TRUE ยิ่งน่าเป็นห่วง…
หันไปดูหุ้น TRUE ตอนนี้ก็แทบไม่เห็นอนาคต..! ราคาทรุดหนักรอบ 1 เดือน ปรับลดลง 13.09% และรอบ 3 เดือน ปรับลดลง 25.23%
เห็นแล้วหนักใจแทนผู้ถือหุ้นรายย่อย 78,524 รายจริง ๆ
ก็ไม่รู้ว่า “เจ้าสัวน้อยศุภชัย เจียรวนนท์”  ต้องใช้ยาแรงขนาดไหน จึงจะสามารถรักษาแผลเป็นนี้ให้หายได้สักที…
แต่ปล่อยไว้แบบนี้ไม่ดีแน่ เดี๋ยวจะกลายเป็นแผลเน่าเรื้อรังที่ไม่มียารักษาได้…ถ้าเป็นอย่างนั้น TRUE คงดูไม่จืด…
…อิ อิ อิ…